ভা রতীয় সংস্কৃতি রক্ষার্থে দেশজুড়ে দাপিয়ে বেড়াচ্ছেন গেরুয়া-শিবিরের লোকজনেরা! সর্বত্র নীতিপুলিশগিরি! কী করা উচিত আর কী নয়, তার নির্দেশিকা, হুমকি। নীতিপুলিশগিরির শিকার যাদবপুর বিশ্ববিদ্যালয়ও। ক্যাম্পাসের মধ্যে একসঙ্গে বসে গল্প করায় শাসানি-হুমকি শুনতে হয়েছে দুই ছাত্রছাত্রীকে। বোঝাতে চাওয়া হয়েছে, এ দেশের সংস্কৃতি নাকি নারী-পুরুষের পাশাপাশি বসে গল্প করার পরিপন্থী। বিস্মিত হয়ে লাভ নেই, উগ্র জাতীয়তাবাদ আদতে জাতীয়তার ভাবনা এবং স্বাধীন যাপনকে এভাবেই ত্রস্ত করে রাখে! 
উত্তরপ্রদেশে যোগী আদিত্যনাথ মুখ্যমন্ত্রী হওয়ার পর থেকে দেশের বিভিন্ন প্রান্তে চরমপন্থীদের উদ্দীপনা বৃদ্ধি পয়েছে। কোথাও প্রেম করার অপরাধে তরুণের মস্তকমুণ্ডন করা। কোথাও নিরাপত্তার অছিলায় মেয়েদের স্বাধীনতা হরণ করা। লক্ষ্য একটাই— গেরুয়া সংস্কৃতিতে দেশকে চালিত করা। যাদবপুরের ঘটনার পর এবিভিপি’র রাজ্য সভাপতি যেভাবে নীতিপুলিশগিরির পক্ষে সওয়াল করেছেন, তা আশঙ্কা জাগায়! সংস্কৃতি রক্ষার অর্থ কি নারী ও পুরুষের সামাজিক সহাবস্থানকে নষ্ট করা! সংস্কৃতি কোনও ইউটোপিয়ান ধারণা নয়, যেখানে নারী-পুরুষের সহজাত সম্পর্ক, ভালবাসা, বন্ধুত্বের স্থান নেই! ভারতের সুপ্রাচীন সংস্কৃতি মোটেই এই নীতিপুলিশগিরিকে মান্যতা দেয় না। ভুলে গেলে ভুল হবে যে, এ দেশের সংস্কৃতি বন্ধুতা এবং প্রেমের উপাদানে নির্মিত, নির্মিত যুক্তিবোধে, নির্মিত সুফি-বৈষ্ণবের প্রেমচেতনায়। 
অ্যান্টি-রোমিও স্কোয়াডের পোস্টার পড়ছে দেশের প্রথম সারির বিশ্ববিদ্যালয়ে! সঙ্গে শাসানি। উদ্দেশ্য— গোঁড়া, রক্ষণশীল খাপ-পঞ্চায়েতি মানসিকতার জাঁতাকলে মুক্ত ভাবনাকে পিষে মারা! ঘটনা হল, নীতিপুলিশগিরির ভার এ দেশের সংবিধান কারও হাতে তুলে দেয়নি। সংস্কৃতি রক্ষার নামে নাগরিকের মৌলিক অধিকারে হস্তক্ষেপ করার অধিকার কারও নেই। সমাজগঠনের ভিত্তিভূমি শিক্ষাক্ষেত্র। সেখানেই যখন এই ধরনের ফতোয়া জারি হয়, তখন আতঙ্কিত হতেই হয়! প্রশাসনের উচিত, কড়া হাতে পরিস্থিতি সামাল দেওয়া। সাধারণ নাগরিকের কর্তব্য, নীতিপুলিশগিরির নিন্দা করা এবং ফতোয়া অমান্য করা।